Američki bogovi (serija)

***Američki bogovi*** () jest američka TV-serija koja se zasniva na istoimenom romanu Neila Gaimana, objavljenom 2001. Razvili su je Bryan Fuller i Michael Green za kablovsku mrežu Starz. Fuller i Green također su showrunneri serije. Gaiman je izvršni producent pored Fullera, Greena, Craiga Cegielskija, Stefanie Berk i Thoma Beersa.

Serija prati Sjenku, koji, nakon što je pušten iz zatvora, upoznaje neobičnog čovjeka po imenu gospodin Srijeda s kojim se ubrzo upliće u sukob velikih razmjera između starih i novih bogova, koji svakog dana dobijaju sve veću moć. Serija je premijerno prikazana na mreži Starz i na njihovoj aplikaciji za streaming 30. aprila 2017, a sezona se završila 18. juna 2017. Starz je 10. maja 2017. obnovio seriju za drugu sezonu.

## Glumci 
### Glavni 
* Ricky Whittle kao Sjenka, bivši robijaš koji postaje tjelohranitelj gospodina Srijede.
* Crispin Glover kao gospodin Svijet, novi bog globalizacije i vođa novih bogova.
* Erika Kaar kao Zarja Polunoćnaja, "ponoćna zvijezda", najmlađa sestra koja danju spava, a jedino se pojavljuje kasno noću. Vodi Sjenku i usmjerava ga na njemu suđeni put.
* Corbin Bernsen kao Vulkan, novi lik kojeg su Green i Fuller posebno napravili za seriju, iako ih je inspirirao Gaimanov prvobitni koncept, a opisali ga kao nekog ko je "vezan za oružje".
* Jeremy Davies kao Isus, jedan od mnogih verzija Isusa koji se pojavljuju u Uskrsinom domu.
* Conphidance kao Okoye, uplašeni rob koji predvodi revoluciju.
* Beth Grant kao Jack, vlasnik lokala u kojem Sjenka upoznaje gospodina Srijedu.

## Epizode 
## Razvoj 
### Produkcija 
Autor knjige *Američki bogovi* Neil Gaiman izjavio je 2011. na Međunarodnom festivalu knjiga u Edinburghu da je kompanija HBO bila zainteresirana za adaptaciju romana u televizijsku seriju. Gaiman je opisao napredak projekta u martu 2013. na Međunarodnom festivalu studentskog filma u Cambridgeu potvrdivši da će pilot-epizoda "sadržavati nove elemente i detalje", a da će istovremeno "biti slična početnim poglavljima knjige". Dodao je da će se knjiga koristiti samo za prve dvije sezone serije i da još uvijek radi na scenariju za pilot-epizodu, budući da prva verzija scenarija nije bila dovoljno vjerna knjizi prema mišljenju HBO-a. Gaiman je nešto kasnije te godine, tačnije u novembru 2013, najavio na Redditu da je projekt još uvijek aktivan, ali da ga neće razvijati HBO.

HBO-ov predsjednik programske sheme Michael Lombardo otkrio je naredne godine da su napustili projekt zato što scenarij nisu mogli napraviti kako treba: "Probali smo dovesti tri scenarista, uložili smo puno truda u to. Neke se stvari jednostavno ne dese".

Britanska kompanija Fremantle Media kupila je u februaru 2014. prava za adaptaciju romana u televizijsku dramsko-fantastičnu seriju. U julu iste godine najavljeno je da će seriju za Starz razviti Bryan Fuller i Michael Green.

Fuller je izjavio da će serija "[pratiti] dešavanja iz knjiga, ali će događaje i tačku gledišta proširiti tako da je znatno šira od [fokusa na] Sjenku i Srijedu".

Starz je 16. juna 2015. službeno objavio da je serija odobrena. Showrunner Bryan Fuller procijenio je u maju 2015. da će se serija vjerovatno premijerno prikazati "krajem 2016"; međutim, premijerno je prikazana u aprilu 2017, s tim prva sezona sadrži osam epizoda. Počelo se snimati 1. marta 2016. u Torontu, a završilo se do septembra.

Neil Gaiman govorio je o planovima za buduće sezone, pod uslovom da se serija obnovi, u intervjuu 24. juna 2016. rekavši da prva sezona obuhvata samo trećinu romana. Druga sezona trebala bi se baviti dijelom u Lakesideu, a "velika ključna stvar koja će se dogoditi gospodinu Srijedi" najvjerovatnije će se desiti u posljednjoj epizodi druge ili treće sezone.

Što se tiče seksualnog sadržaja u seriji, Green je izjavio da, iako ga knjiga sadrži, "naš seksualni sadržaj, kada je bio prikazan, [prikazan] je vješto. Pod tim mislimo na to da je bio bitan za lika ili za priču. Da je bio tako lijep [kao] bilo šta drugo što ćemo pokušati prikazati u seriji. Što znači, ako biste definirali neizazvanu seksualnost kao seksualnost koja se može isjeći bez da oslabi završnu epizodu na bilo koji način, to nismo htjeli raditi. Htjeli smo da to bude nešto što je esencijalno." Dodao je da se Starz "ne ustručava [da prikaže] golotinju".

Treća epizoda sadrži gej scenu između poslovnog čovjeka Salima i Džina. Fuller je izjavio da nije bio zabrinut eksplicitnim seksualnim sadržajem prikazanim u sceni, rekavši: "Htjeli smo prikazati veoma slikovitu priču sa seksom i seksualnosti. I također ispričati priču o čovjeku koji dolazi iz zemlje gdje je homoseksualnost kažnjiva smrću. Za njega [bi se] većina seksualnih iskustava svodila na pušenja po uličicama, tako da Džin s njim vodi ljubav vjerovatno po prvi put u životu da bi mogao iskusiti seksualnu ljubav. To je nevjerovatno, prekrasno iskustvo za ljude pogotovo kad uzmete u obzir koliko muškaraca, žena i rodova između, ne iskuse ili ne mogu to iskusiti zbog mjesta odakle dolaze." Omid Abtahi, koji tumači Salima, dao je svoj komentar na vezu: "Mislim da je ljubav u bilo kojem obliku, muškarac/muškarac, žena/muškarac, žena/žena, što god, prekrasna stvar. Volio bih živjeti u svijetu u kojem to ljudima ne smeta. Dakle, način na koji se to radi je tako što se ljudima to izlaže i normalizira. Da, moglo bi biti malo upadljivo za neke ljude, ali je to prirodno. Nema mržnje. Nije nam namjera da ikoga uvrijedimo. To je ljubav."

Prolog pete epizode sastoji se od petominutne animacije koja se fokusira na likove iz ledenog doba. Napravio ju je Tendril, dizajnerski i animacijski studio koji se nalazi blizu Toronta, gdje se serija snima. Prema direktoru kompanije Chrisu Bahryju, animaciju je bilo teško napraviti i cijeli proces trajao je šest mjeseci. Međutim, Bahry je ovo razjasnio rekavši da je "izazov bio pronaći najjači način da se prenese središnja tematike animacije: vjera protiv preživljavanja i prilagođavanja." Također je dodao: "Htjeli smo da izgleda veoma opipljivo i stvarno, poput filma snimljenog u tehnici kadar-po-kadar koji su ovi drevni ljudi mogli napraviti koristeći koje god da su materijale i alate imali pri ruci."

Starz je 10. maja 2017. obnovio seriju za drugu sezonu.

### Scenarij 
Fuller je naglasio da hoće da se stari bogovi prikažu rustičnim da bi se "istakli vidovi otrcanosti njihove religije i posljedice dugog nevjerovanja", dok su novi bogovi uglađeni i nadograđeni tehnologijom da bi se iskazalo "koliko su vrijedni i značajni u vlastitim religijama."

### Izbor glumaca 
Ricky Whittle dobio je ulogu protagonista Sjenke 28. januara 2016. Nakon jednog mjeseca i dva dana, odnosno 2. marta 2016, objavljeno je da je Ian McShane izabran za gospodina Srijedu. Malo kasnije, 17. marta 2016, objavljeno je da će Emily Browning tumačiti Lauru Moon, Sjenkovu suprugu. Šest dana kasnije Sean Harris dobio je ulogu Ludog Sweeneyja, Yetide Badaki božice Bilkis, a Bruce Langley Tehničkog Dečka. Jonathan Tucker dobio je ulogu Lokija Kovača-laži, a Crispin Glover gospodina Svijeta 14. aprila 2016. Sedam dana kasnije objavljeno je da će Cloris Leachman tumačiti Zarju Večernjaju, Peter Stormare Černoboga, Chris Obi gospodina Jaquela, a Mousa Kraish Džina.

Sean Harris napustio je glumačku ekipu 6. maja zbog ličnih razloga i najavljeno je da se traži novi glumac za ulogu Ludog Sweeneyja. Pet dana kasnije najavljeno je da će ovu ulogu preuzeti Pablo Schreiber. Gillian Anderson dobila je ulogu božice Medije u junu 2016. Sredinom istog mjeseca, odnosno 15. juna 2016, objavljeno je da će Omid Abtahi tumačiti Salima, Orlando Jones gospodina Nancyja, a Demore Barnes gospodina Ibisa.

Mjesec dana kasnije, odnosno 15. jula 2016, najavljeno je da će Dane Cook tumačiti Robbieja, dok je uloga božice Uskrs dodijeljena je Kristin Chenoweth sedam dana kasnije.

## Emitiranje 
Serija *Američki bogovi* objavljuje se svake nedjelje u SAD-u u aplikaciji Starz, prije nego što se istog dana emitira na kanalu Starz u 21:00&nbsp;(ET). Svaka epizoda postaje dostupna širom svijeta na usluzi Amazon Video dan nakon emitiranja u SAD-u.

## Prijem 
### Odaziv kritičara 
Prva sezona naišla je na veoma pozitivnu reakciju kritičara. Na sajtu Metacritic ima rezultat 77 od 100, zasnovan na 36 kritika, što ukazuje na "općenito povoljne ocjene". Na sajtu Rotten Tomatoes ima rejting od 94%, zasnovan na 66 kritika, s prosječnom ocjenom 8,13 od 10. U konsenzusu navedenom na ovom sajtu stoji: "*Američki bogovi* započinju nizom divno ambicioznih početnih poteza – i nagrađuju vjeru gledalaca obećavajućom prvom sezonom čija vizualna bogatstva prate narativni utjecaj."

### Rejtinzi 
## Napomene 
## Reference 
## Vanjski linkovi 
* Službeni sajt
* 

Kategorija:Američke TV-serije sa početkom prikazivanja 2017.
Kategorija:Američke TV-serije iz 2010-ih
Kategorija:Američke dramske serije iz 2010-ih
Kategorija:TV-emisije na engleskom jeziku
Kategorija:Nordijska mitologija u popularnoj kulturi
Kategorija:Serije mreže Starz
Kategorija:Televizijski programi zasnovani na britanskim romanima
Kategorija:TV-emisije producirane u Torontu
Kategorija:TV-emisije snimljene u Oklahomi